Predlog SKLEP SVETA o stališču, ki ga je treba sprejeti v imenu Evropske unije na 68. zasedanju Odbora za varstvo morskega okolja in na 95. zasedanju Odbora za pomorsko varnost Mednarodne pomorske organizacije v zvezi s sprejetjem sprememb konvencije MARPOL, konvencije SOLAS in smernic za sisteme čiščenja izpušnih plinov iz leta 2009 /* COM/2015/0146 final - 2015/0071 (NLE) */





OBRAZLOŽITVENI MEMORANDUM 1. UVOD Ta predlog Komisije se nanaša na oblikovanje stališča Unije na 68. zasedanju Odbora za varstvo morskega okolja (odbor MEPC) Mednarodne pomorske organizacije (IMO) in na 95. zasedanju Odbora za pomorsko varnost IMO (odbor MSC) v zvezi s tremi spremembami instrumentov IMO, ki so posamezno navedene v naslednjih podnaslovih. 1.1 Spremembe prilog I, II, IV in V h konvenciji MARPOL Odbor MEPC je na svojem 67. zasedanju odobril preambulo, uvod in del II osnutka mednarodnega kodeksa za ladje, ki delujejo v polarnih vodah (polarni kodeks), da bi jih lahko sprejel na svojem 68. zasedanju. Na 67. zasedanju je odbor MEPC odobril tudi povezane osnutke sprememb prilog I, II, IV in V k Mednarodni konvenciji o preprečevanju onesnaževanja morja z ladij (konvencija MARPOL), da bi jih lahko sprejel na svojem 68. zasedanju. Polarni kodeks je bil zasnovan kot dopolnilo obstoječim instrumentom IMO, da bi se z njim povečala varnost delovanja ladij ter ublažili vplivi na ljudi in okolje v oddaljenih, ranljivih in potencialno neusmiljenih polarnih vodah. Te spremembe konvencije MARPOL so določene v Prilogi 11 k poročilu s 67. zasedanja odbora MEPC (MEPC 67/20). V odstavku 9.45 navedenega poročila je navedeno, da bodo te spremembe sprejete na 68. zasedanju odbora MEPC. 1.2 Spremembe smernic za sisteme čiščenja izpušnih plinov iz leta 2009 Pododbor za preprečevanje onesnaževanja in odzivanje nanj IMO (pododbor PPR 2) je odobril osnutke sprememb smernic za sisteme čiščenja izpušnih plinov iz leta 2009 iz resolucije odbora MEPC 184(59), da bi jih lahko odbor MEPC sprejel na svojem 68. zasedanju. Smernice za sisteme čiščenja izpušnih plinov iz leta 2009 bi morale zagotoviti jasnost glede preskušanja pralnikov, priključenih na ladijske stroje, ki se jih ne da preskusiti z večjimi obremenitvami oziroma njihovo preskušanje sploh ni mogoče, kadar so „v stanju mirovanja v pristanu“. Osnutki sprememb, ki temeljijo na predlogih EU, se nanašajo na uporabo metodologij na podlagi izračunov, kot sta na primer računalniška dinamika tekočin in/ali uporaba uveljavljenih empiričnih formul, kot izvedljivih alternativ meritvam iz oddelkov 6, 6.9, 10.1.2.1(ii) in 10.1.2.2 smernic iz leta 2009. Te spremembe smernic za sisteme čiščenja izpušnih plinov iz leta 2009 so določene v Prilogi 1 k poročilu pododbora PPR 2 (PPR 2/21). V odstavku 2.23 navedenega poročila je navedeno, da bo te spremembe sprejel odbor MEPC na svojem 68. zasedanju. 1.3 Spremembe pravila II-2/20.3 konvencije SOLAS Odbor MSC je na svojem 94. zasedanju odobril osnutke sprememb pravila II-2/20.3 Mednarodne konvencije o varstvu človeškega življenja na morju (konvencija SOLAS), s katerimi bo dovoljeno delovanje prezračevalnih ventilatorjev z zmanjšanim številom menjav zraka, kadar se v skladu z MSC/Circ.729 o smernicah za konstrukcijo in priporočilih za delovanje prezračevalnih sistemov v prostorih za tovor ro-ro uporablja sistem za nadzor kakovosti zraka. Osnutki sprememb se uporabljajo za prostore za vozila, prostore posebnega razreda in ro-ro prostore na tovornih in potniških ladjah. Te spremembe so določene v Prilogi 11 k poročilu odbora MSC z njegovega 94. zasedanja (MSC 94/21/Dod.1). V odstavku 8.7 poročila s 94. zasedanja odbora MSC (MSC 94/21) je navedeno, da bo te spremembe sprejel na svojem 95. zasedanju. 2. SPREJETJE SPREMEMB IMO 2.1 Sprejetje sprememb Spremembe iz točk 1.1–1.3 zgoraj so bile odobrene na 67. zasedanju Odbora za varstvo morskega okolja med 13. in 17. oktobrom 2014, na 94. zasedanju Odbora za pomorsko varnost med 17. in 21. novembrom 2014 in na drugem zasedanju Pododbora za preprečevanje onesnaževanja in odzivanje nanj med 19. in 23. januarjem 2015 ter jih je treba predložiti v sprejetje na 68. zasedanju Odbora za varstvo morskega okolja med 11. in 16. majem 2015 in na 95. zasedanju Odbora za pomorsko varnost med 3. in 12. junijem 2015. 2.2 Sprejetje in začetek veljavnosti Ko bosta ta odbora sprejela spremembe, navedene v točkah 1.1 in 1.3 zgoraj, bodo predložene zadevnim pogodbenicam, da bodo te izrazile privolitev, da jih navedene spremembe zavezujejo. V resoluciji, v kateri bodo določene spremembe smernic za sisteme čiščenja izpušnih plinov iz leta 2009 iz točke 1.2 zgoraj, bo naveden datum začetka veljavnosti. 3. RELEVANTNA ZAKONODAJA EU IN PRISTOJNOST EU 3.1 Spremembe prilog I in II h konvenciji MARPOL Člen 3 Direktive 2005/35/ES o onesnaževanju morja z ladij in uvedbi kazni za kršitve v zvezi z onesnaževanjem, vključno s kazenskimi sankcijami, določa, da se navedena direktiva uporablja na odprtem morju. Nekatera območja polarnih voda, zajeta v polarnem kodeksu, štejejo za odprto morje. V skladu s členom 2, se Direktiva uporablja za izpuste onesnaževalnih snovi, kar pomeni snovi, navedene v prilogah I (nafta) in II (zdravju škodljive tekočine) h konvenciji MARPOL 73/78. Namen Direktive 2005/35/ES je vključiti mednarodne standarde za onesnaževanje z ladij v pravo EU in zagotoviti, da so onesnaževalci ustrezno kaznovani. V skladu s členom 4 Direktive države članice zagotovijo, da se izpusti onesnaževalnih snovi z ladij, vključno s takšnimi izpusti manjšega obsega, na katerem koli območju iz člena 3(1) obravnavajo kot kršitve, če so bili povzročeni naklepno, iz zavestne ali nezavestne malomarnosti. Ustrezni oddelki so navedeni v delu II-A polarnega kodeksa o ukrepih za preprečevanje onesnaževanja, v katerem se poglavji 1 in 2 nanašata na preprečevanje onesnaževanja z nafto in nadzorovanje onesnaževanja z zdravju škodljivimi tekočinami v velikih količinah. Zato bi spremembe, ki jih je treba sprejeti na 68. zasedanju odbora MEPC, s katerimi bi bile uvedene spremembe konvencije MARPOL glede polarnih voda, vplivale ne zakonodajo EU, in sicer na podlagi uporabe Direktive 2005/35/ES. 3.2 Spremembe smernic za sisteme čiščenja izpušnih plinov iz leta 2009 Smernice za sisteme čiščenja izpušnih plinov iz leta 2009 iz resolucije odbora MEPC 184(59) so v Prilogi II k Direktivi 2012/33/EU glede vsebnosti žvepla v gorivih za plovila navedene kot eden izmed najpomembnejših mehanizmov za zagotavljanje skladnosti z Direktivo (direktiva o žveplu) v zvezi s pogoji za uporabo čistilnih sistemov za pline iz navedene direktive, zlasti za uporabo metod za zmanjšanje emisij v skladu s členom 4c. Zato bi spremembe, ki jih je treba sprejeti na 68. zasedanju odbora MEPC, s katerimi bi bile uvedene spremembe smernic iz leta 2009, vplivale ne zakonodajo EU, in sicer na podlagi uporabe Direktive 2012/33/EU. 3.3 Spremembe pravila II-2/20.3.1.2.1 konvencije SOLAS Pravilo II-2/20.3.1.2.1 konvencije SOLAS, ki ureja vprašanje učinkovitosti prezračevalnih sistemov, se nanaša na zaščito prostorov za vozila, prostorov posebnega razreda in ro-ro prostorov ter se uporablja za potniške ladje. Spremembe, ki jih je treba sprejeti na 95. zasedanju odbora MSC, s katerimi bi bile uvedene spremembe pravila II-2/20.3 konvencije SOLAS, bi vplivale ne zakonodajo EU, in sicer na podlagi uporabe Direktive 2009/45/ES o varnostnih predpisih in standardih za potniške ladje. V členu 6(2)(a)(i) je določeno, da morajo biti nove potniške ladje razreda A v celoti v skladu z zahtevami konvencije SOLAS iz leta 1974, kakor je bila spremenjena. Poleg tega Komisija ugotavlja, da Direktiva 2009/45/ES vsebuje podrobna pravila o prezračevanju potniških ladij za ladje razreda B, C in D, ki so enaka pravilom iz odstavka 9 dela B poglavja II Priloge I h konvenciji SOLAS. 3.4 Povzetek Komisija ob upoštevanju ustrezne zakonodaje EU meni, da je sprejetje zgoraj navedenih sprememb, ki bodo predvidoma sprejete na 68. zasedanju odbora MEPC in na 95. zasedanju odbora MSC, v izključni pristojnosti EU, ki jo je Unija pridobila v skladu s členom 3(2) PDEU, saj lahko sprejetje zadevnih mednarodnih instrumentov vpliva na skupna pravila. Čeprav Unija ni članica IMO, države članice skladno z zbirnimi besedili sodne prakse niso pooblaščene za prevzemanje obveznosti, ki bi lahko vplivale na predpise EU, objavljene za doseganje ciljev Pogodb, razen če jih za to pooblasti Svet s sklepom na predlog Komisije. 4. Sklepne ugotovitve Zato Komisija predlaga sklep Sveta o stališču, ki ga je treba v imenu Evropske unije v zvezi s spremembami, navedenimi v odstavkih 1.1–1.3 zgoraj, sprejeti na 68. zasedanju Odbora za varstvo morskega okolja in na 95. zasedanju Odbora za pomorsko varnost. 2015/0071 (NLE) Predlog SKLEP SVETA o stališču, ki ga je treba sprejeti v imenu Evropske unije na 68. zasedanju Odbora za varstvo morskega okolja in na 95. zasedanju Odbora za pomorsko varnost Mednarodne pomorske organizacije v zvezi s sprejetjem sprememb konvencije MARPOL, konvencije SOLAS in smernic za sisteme čiščenja izpušnih plinov iz leta 2009 SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 100(2) in člena 218(9) Pogodbe, ob upoštevanju predloga Evropske komisije, ob upoštevanju naslednjega: (1) Ukrepanje Evropske unije v sektorju pomorskega prometa bi moralo biti namenjeno izboljšanju pomorske varnosti in varstvu morskega okolja. (2) Odbor za varstvo morskega okolja (odbor MEPC) Mednarodne pomorske organizacije (IMO) je na svojem 67. zasedanju odobril spremembe Mednarodne konvencije o preprečevanju onesnaževanja morja z ladij (konvencija MARPOL). Te spremembe bodo predvidoma sprejete na 68. zasedanju odbora MEPC maja 2015. (3) Pododbor za preprečevanje onesnaževanja in odzivanje nanj IMO (pododbor PPR) je na svojem 2. zasedanju odobril osnutke sprememb smernic za sisteme čiščenja izpušnih plinov iz leta 2009. Te spremembe bodo predvidoma sprejete na 68. zasedanju odbora MEPC maja 2015. (4) Odbor za pomorsko varnost IMO (odbor MSC) je na svojem 94. zasedanju odobril spremembe Mednarodne konvencije o varstvu človeškega življenja na morju (konvencija SOLAS) in Mednarodne konvencije o standardih za usposabljanje, izdajanje spričeval in ladijsko stražarjenje pomorščakov (konvencija STCW) ter kodeksa STCW. Te spremembe bodo predvidoma sprejete na 95. zasedanju odbora MSC junija 2015. (5) Spremembe prilog I in II h konvenciji MARPOL bodo uvedle ukrepe, povezane s sprejetjem osnutka Mednarodnega kodeksa za ladje, ki delujejo v polarnih vodah (polarni kodeks); ti ukrepi bodo vodili do tega, da bo polarni kodeks postal obvezen. Polarni kodeks sedanjo prepoved izpustov nafte/zdravju škodljivih tekočin na Antarktiki iz konvencije MARPOL razširja na polarne vode. Člen 4 v povezavi s členom 3(1) Direktive 2005/35/ES Evropskega parlamenta in Sveta[1] določa, da države članice zagotovijo, da se izpusti onesnaževalnih snovi z ladij, vključno s takšnimi izpusti manjšega obsega, obravnavajo kot kršitve, če so bili povzročeni naklepno, iz zavestne ali nezavestne malomarnosti, in tako zajema ta vprašanja. (6) Spremembe smernic za sisteme čiščenja izpušnih plinov iz leta 2009 bodo uvedle uporabo metodologij na podlagi izračunov za preskušanje pralnikov, priključenih na ladijske stroje, ki se ne morejo preskušati z večjimi obremenitvami ali njihovo preskušanje sploh ni mogoče, kadar so „v stanju mirovanja v pristanu“. Ta vprašanja so zajeta v členu 4c in v Prilogi II k Direktivi Sveta 1999/32/ES[2], kakor je bila spremenjena, Priloga II pa temelji na smernicah iz leta 2009, kakor bodo spremenjene. (7) Spremembe pravila II-2/20.3.1.2.1 konvencije SOLAS bodo dovoljevale delovanje prezračevalnih ventilatorjev z zmanjšanim številom menjav zraka, kadar se v prostorih za vozila, prostorih posebnega razreda in ro-ro prostorih na potniških ladjah uporablja sistem za nadzor kakovosti zraka. V členu 6(2)(a)(i) Direktive 2009/45/ES Evropskega parlamenta in Sveta[3] je določeno, da morajo biti nove potniške ladje razreda A v celoti skladne z zahtevami konvencije SOLAS iz leta 1974, kakor je bila spremenjena, vključno s pravilom II-2/20.3. Zato bodo imele spremembe, ki jih je treba sprejeti, neposredni pravni učinek na Direktivo 2009/45/ES. (8) Unija ni članica IMO niti pogodbenica zadevnih konvencij in kodeksov. Zato je nujno, da Svet pooblasti države članice, da izrazijo stališče Unije in privolitev, da jih te spremembe zavezujejo – SPREJEL NASLEDNJI SKLEP: Člen 1 Stališče Unije na 68. zasedanju Odbora za varstvo morskega okolja IMO je, da se strinja s sprejetjem naslednjih sprememb: – spremembe prilog I in II h konvenciji MARPOL, kot so določene v Prilogi 11 k dokumentu IMO MEPC 67/20; – spremembe smernic za sisteme čiščenja izpušnih plinov iz leta 2009, kot so določene v Prilogi 1 k dokumentu IMO PPR 2/21. Člen 2 Stališče Unije na 95. zasedanju Odbora za pomorsko varnost IMO je, da se strinja s sprejetjem naslednjih sprememb: – spremembe pravila II-2/20.3.1.2.1 konvencije SOLAS, kot so določene v Prilogi 11 k dokumentu IMO MEPC 94/21/dod.1. Člen 3 Stališče Unije iz členov 1 in 2 izrazijo države članice, ki so članice IMO, pri čemer ravnajo skupaj v interesu Unije. Člen 4 Na formalne in manjše spremembe stališč Unije iz členov 1 in 2 je mogoče pristati, ne da bi bile potrebne spremembe navedenega stališča. Člen 5 Države članice so pooblaščene, da izrazijo privolitev, da jih v interesu Unije glede tega sklepa zavezujejo spremembe iz členov 1 in 2. Člen 6 Ta sklep je naslovljen na države članice. V Bruslju, Za Svet Predsednik [1] Direktiva Evropskega parlamenta in Sveta 2005/35/ES z dne 7. septembra 2005 o onesnaževanju morja z ladij in uvedbi kazni za kršitve v zvezi z onesnaževanjem, vključno s kazenskimi sankcijami (UL L 255, 30.9.2005, str. 11). [2] Direktiva Sveta 1999/32/ES z dne 26. aprila 1999 o zmanjšanju deleža žvepla v nekaterih vrstah tekočega goriva, ki spreminja Direktivo 93/12/EGS (UL L 121, 11.5.1999, str. 13). [3] Direktiva 2009/45/ES Evropskega parlamenta in Sveta z dne 6. maja 2009 o varnostnih predpisih in standardih za potniške ladje (UL L 163, 25.6.2009, str. 1).